Nuppu Oinas

Nuppu Oinas (s. 11. joulukuuta 1996 Lappeenranta) on suomalainen laulaja, muusikko ja sosiaalisen median vaikuttaja. Hänet tunnetaan TikTok-tilistään Nuppipaa, jossa hänellä oli marraskuussa 2022 yli 190 000 seuraajaa

Oinas tekee omaa musiikkia, joka on tyylillisesti sekoitus modernia R&B:tä, poppia ja räppiä. Hän solmi kesällä 2022 levytyssopimuksen Monsp Recordsin kanssa. Oinas on ollut myös mukana useissa televisio-ohjelmissa, kuten Idols, The Voice of Finland ja Olen Julkkis... Päästäkää Minut Pois!.

Tausta 

Oinas on kotoisin Lappeenrannasta. Hän kiinnostui musiikista jo lapsena, ja innostui esiintymisestä ala-asteella laulettuaan koululuokkansa edessä. Ensimmäisen kerran Oinas esiintyi televisiossa vuonna 2009, kun hän lauloi Tartu mikkiin -ohjelmassa antaen ääninäytteen Kate Bushin kappaleesta ”Wuthering Heights”. Oinas joutui esiintymisensä vuoksi koulukiusatuksi ja siirtymään yläasteella Sammonlahden koulusta Kimpisen kouluun. Kiusaamisen vuoksi hän myös lopetti lauluharrastuksen kokonaan. Musiikkia hän teki tuolloin kotonaan salaa. Hän harrasti myös teatteria ja yleisurheilua.

Oinas motivoitui laulamisesta uudelleen lukion jälkeen opiskellessaan taidekoulu Estradilla. Lauluopettajansa innoittamana hän opiskeli myös pop- ja jazzlaulua Jyväskylän ammattiopistossa. Valmistumisensa jälkeen Oinas muutti vuoden 2018 aikoihin Helsinkiin jatko-opiskelemaan. Hän on opiskellut musiikkipedagogiikkaa Metropolia Ammattikorkeakoulussa, valmistunut muusikoksi ja työskennellyt markkinointitoimistossa.

Ura

Musiikki 

Oinas osallistui vuonna 2018 Idolsiin, jossa hän eteni soolovaiheeseen asti, ja ohjelman näkyvyys ja lähipiirin kannustus rohkaisivat häntä etenemään musiikkiuralla. Idolsia seurasi muusikoksi valmistuminen ja hiljaisempi vaihe elämässä, eikä hän ollut tehnyt musiikkia vähään aikaan. Lopulta hän päätti hakea vuoden 2020 The Voice of Finlandiin, jossa hän ylsi Knock Out -vaiheeseen. Ohjelman myötä hän päätti alkaa keskittyä oman musiikin tekemiseen. Oinaksen mukaan laulukilpailut eivät täysin sopineet hänelle, koska niissä esitettiin lainakappaleita.

Vuoden 2021 alussa Oinas julkaisi TikTokissa duettovideon, jossa hän lauloi Figaron ja Paula Vesalan kappaletta ”Kaks toisillemme hellää”. Videon myötä levy-yhtiö Kaiku Entertainmentin A&R Heikki Puhakainen otti Oinakseen yhteyttä ja kysyi tätä mukaan rap-artisti Uniikin ”Museo”-kappaleeseen. Oinas lauloi osuutensa studiossa viikkoa myöhemmin, ja kappale ilmestyi maaliskuussa 2021. Myöhemmin hän julkaisi kaksi omakustannekappaletta Spotifyssa. 

Tyylillisesti Oinaksen musiikki on sekoitus modernia R&B:tä, poppia ja räppiä. Motivaation lauluntekoon hän saa ajatuksesta, että hän voi sen avulla löytää oikeita sanoja kuvaamaan itselleen tärkeitä asioita. Tammikuussa 2022 häneltä ilmestyi single ”Muuttuu”, joka oli syntynyt Monsp Recordsin ja HMC Publishing -musiikkikustantamon naisille ja trans- sekä muunsukupuolisille henkilöille suunnatulla studioleirillä. Warner Musicin julkaisema ”Muuttuu” oli ensimmäinen singlejulkaisu mixtape-kokonaisuudesta, joka ilmestyi 21. tammikuuta.

Oinas solmi kesällä 2022 levytyssopimuksen Monsp Recordsin kanssa. Single ”En mä kaadu” ilmestyi saman vuoden elokuussa. Kappale saavutti suosiota TikTokissa ja sai myös radiosoittoa. Elokuussa Oinas myös esiintyi Blockfest-kaupunkifestivaalilla osana Fresh ’22 -konserttia. Seuraava single, ”Happee”, julkaistiin marraskuussa. Kappale käsitteli oman tilan kaipuuta suhteessa, ja musiikillisesti se oli hieman aiempaa rap-tyylisempi.

TikTok 
Osan tuloistaan Oinas saa Nuppipaa-nimisestä TikTok-kanavastaan. Hän julkaisee siellä lauluvideoita ja sketsejä, ja videot ovat huumoripainotteisia. Ensimmäiset TikTok-videonsa hän julkaisi vuonna 2019 pikkusiskonsa opastamana. Videot olivat aluksi englanninkielisiä, koska hän luuli, etteivät suomalaiset vielä seuraa TikTokia. Pian Oinas kuitenkin huomasi seuraajiensa olevan suomalaisia ja vaihtoi kielen suomeksi. 

Nuppipaa-kanavalla oli marraskuussa 2022 TikTokissa yli 190 000 seuraajaa. Videot ovat myös luoneet nostetta Oinaksen musiikkiuralle. Videoitaan hän julkaisee myös YouTubessa.

Televisio 
Oinas oli mukana vuonna 2022 esitettävässä tositelevisio-ohjelmassa Olen Julkkis... Päästäkää Minut Pois!. Oinas on kertonut ohjelman tuoman suuren näkyvyyden vaikuttaneen positiivisesti myös hänen muihin töihinsä ja vieneen esimerkiksi hänen musiikkiuraansa eteenpäin. Hän esiintyi myös draamasarja Salattujen elämien 10. tammikuuta 2022 esitetyssä jaksossa Nella sydänvävynen.

Diskografia

Singlet 
”Vaniljateetä” (2020)
”Hippiraita” (2020)
”Muuttuu” (2022)
”En mä kaadu” (2022)
”Happee” (2022)

Vierailijana 

Uniikki: ”Museo” (2021)
s:su ”Yritän vaan ymmärtää” (2022)

Lähde:

Lähteet

Aiheesta muualla 

Artistisivu (Warnermusiclive.fi)
Nuppipaa – Nuppu Oinaksen TikTok-tili
Nuppipaa – Nuppu Oinaksen YouTube-tili
Nuppu Oinaksen audiohaastattelu (Kaupunkikanava.fi)
Nuppu Oinas – Superstition, The Voice of Finland -esitys (Nelonen)
Nuppu Oinas – Dream On, The Voice of Finland -esitys (Ruutu.fi)

Suomalaiset somevaikuttajat
Suomalaiset laulajat
Vuonna 1996 syntyneet
Elävät henkilöt